
Validáció

Dolgozatom témája a validáció, amely olyan multidiszciplináris jellegű kérdéskör, melynek vannak neveléstudományi, szociológiai, pszichológiai, jogi és közgazdasági aspektusai is. A validáció, mint téma aktualitását mi sem bizonyítja jobban, mint hogy, 2012 szeptemberében az Európai Unió Tanácsa ajánlást adott ki a nem formális és az informális tanulás validációjáról, mely értelmében 2015-ig minden európai uniós tagállamnak ki kell alakítania a saját validációs rendszerét.
Dolgozatom célja, egyrészt a validáció, - és a hozzá kapcsolódó legfontosabb fogalmak, mint a formális, nem formális, informális tanulási környezet; tanulási eredmény; Európai és Magyar Képesítési keretrendszer - értelmezése, illetve annak bemutatása, kilenc európai uniós tagállamban miként működik a nem formális és informális tanulás elismerése. Másrészt az Oktatáskutató és Fejlesztő Intézet által kidolgozott validációs rendszermodell és eljárásrend bemutatása.
Kutatásom során azt kívántam bizonyítani, hogy bár hivatalosan még nem történt meg a Pécsi Tudományegyetem Felnőttképzési és Emberi Erőforrás Fejlesztési Karán a validáció bevezetése, a gyakorlatban mégis alkalmazzák annak egyes elemeit. Ezért tanulmányoztam a Pécsi Tudományegyetem Tanulmányi és Vizsgaszabályzatát, illetve a Korábban hallgatott tantárgyak elismertetésére/befogadására irányuló kérelmek elbírálási metódusát.
Az Oktatáskutató és Fejlesztő Intézet által kialakított eljárásrend eddig csak a Dunaújvárosi Főiskolán került bevezetésre, a többi felsőoktatási intézményben még várat magára. Ugyanakkor 2015-ig minden európai uniós tagállamnak el kell készítenie a saját validációs rendszerét, így validációval kapcsolatos kutatások csak most lépnek be a második fázisba. Az elkészült dolgozattal célom, hogy felhívjam a figyelmet a validáció bevezetésének jelentőségére.



